b'\n_START_ARTICLE_\nMichael Dummett\n_START_SECTION_\nOpinnot ja perhe\n_START_PARAGRAPH_\nMichael Dummett syntyi 1925 ja k\xc3\xa4vi Winchester Collegen. H\xc3\xa4n palveli asevoimissa 1943\xe2\x80\x931947. H\xc3\xa4n oli ensin tykist\xc3\xb6ss\xc3\xa4 ja sitten Intiassa ja Malesiassa tiedustelujoukoissa. Sotilasuransa j\xc3\xa4lkeen Dummett opiskeli Christ Church Collegessa, Oxfordin yliopistossa. H\xc3\xa4n valmistui 1950 parhain arvosanoin p\xc3\xa4\xc3\xa4aineenaan filosofia, politiikka ja taloustiede. Dummett p\xc3\xa4\xc3\xa4si Oxfordin All Souls Collegeen, jossa voi tehd\xc3\xa4 tutkimusta ilman paineita opetusty\xc3\xb6st\xc3\xa4 tai v\xc3\xa4it\xc3\xb6skirjasta. Vuosina 1950\xe2\x80\x931951 h\xc3\xa4n oli lis\xc3\xa4ksi filosofian apulaisluennoitsijana Birminghamin yliopistossa. Dummett meni naimisiin Ann Chesneyn kanssa 1951. He saivat seitsem\xc3\xa4n lasta, nelj\xc3\xa4 poikaa ja kolme tytt\xc3\xb6\xc3\xa4.\n_START_SECTION_\nUran alku filosofina ja rasismin vastainen ty\xc3\xb6\n_START_PARAGRAPH_\nDummettin ensimm\xc3\xa4inen filosofinen artikkeli oli kirja-arvostelu, joka julkaistiin Mind-lehdess\xc3\xa4 1953. H\xc3\xa4n kirjoitti 1950\xe2\x80\x931960-luvuilla useita muitakin artikkeleita, mutta ne eiv\xc3\xa4t her\xc3\xa4tt\xc3\xa4neet suurta suosiota filosofisissa piireiss\xc3\xa4. Dummett keskittyi vaimonsa kanssa samaan aikaan rasismin vastaiseen ty\xc3\xb6h\xc3\xb6n. H\xc3\xa4n perusti 1965 Oxford Committee for Racial Integrationin, joka liittyi pian kansalliseen rasismin vastaiseen komiteaan, jonka johtoon Dummett nousi. H\xc3\xa4n j\xc3\xa4tt\xc3\xa4ytyi sivuun komitean toiminnasta 1967, kun oli p\xc3\xa4\xc3\xa4tellyt, ett\xc3\xa4 valkoihoinen voi toimia vain avustajana rasismin vastaisessa ty\xc3\xb6ss\xc3\xa4. Dummett perusti uuden j\xc3\xa4rjest\xc3\xb6n, joka keskittyi maahanmuuttajien oikeuksiin. H\xc3\xa4n palasi kuitenkin vuonna 1969 filosofiaan.\n_START_SECTION_\nPaluu filosofiaan\n_START_PARAGRAPH_\nDummettin ensimm\xc3\xa4inen kirja Frege: Philosophy of Language julkaistiin lopulta 1973. Teos oli merkitt\xc3\xa4v\xc3\xa4 vedenjakaja Gottlob Fregen filosofian tutkimisessa. Dummett julkaisi 1981 uuden painoksen kirjasta nimell\xc3\xa4 The Interpretation of Frege\xe2\x80\x99s Philosophy, jossa oli enemm\xc3\xa4n viittauksia Fregen t\xc3\xb6ihin. Niiden v\xc3\xa4lill\xc3\xa4 Dummett julkaisi lis\xc3\xa4ksi teokset Elements of Intuitionism ja tutkimuskokoelman Truth and Other Enigmas. Dummett sai 1979 Oxfordin yliopiston logiikan Wykeham-professuurin viran, jota h\xc3\xa4n piti vuoteen 1992, jolloin h\xc3\xa4n j\xc3\xa4i el\xc3\xa4kkeelle._NEWLINE_Vaikka Dummett tunnettiin erityisesti ty\xc3\xb6st\xc3\xa4\xc3\xa4n Englannissa, h\xc3\xa4n opetti my\xc3\xb6s useissa muissakin yliopistoissa ymp\xc3\xa4ri maailmaa. William Jamesia k\xc3\xa4sitellyt luento, jonka h\xc3\xa4n piti Harvardin yliopistossa 1976, julkaistiin 1991 nimell\xc3\xa4 The Logical Basis of Metaphysics, joka oli Dummettin mittavin tutkimus realistien ja antirealistien v\xc3\xa4lises\xc3\xa4 keskustelusta. Samana vuonna Dummettilta ilmestyi toinen kokoelma Frege and Other Philosophers ja Frege-tutkimuksen odotettu jatko-osa Frege: Philosophy of Language. H\xc3\xa4nen kolmas kokoelmansa The Seas of Language julkaistiin 1993. Dummettilta julkaisiin viel\xc3\xa4 2000-luvulla kaksi luentosarjaa Truth and the Past ja Thought and Reality._NEWLINE_Dummett julkaisi uransa aikana my\xc3\xb6s lukuisia kirjoja muistakin aiheista. H\xc3\xa4n oli kiinnostunut tieteiskirjallisuudesta ja korttipeleist\xc3\xa4 sek\xc3\xa4 niiden historiasta. Dummett julkaisi 1980 tarot-kortteja k\xc3\xa4sitelleen teoksen The Game of Tarot: From Ferrara to Salt Lake City, jossa h\xc3\xa4n esitti, ett\xc3\xa4 tarot-kortit olivat keskiajalla normaaleja pelikortteja ja okkultismi liitettiin niihin vasta 1700-luvulla. Dummettin muita julkaisuja olivat vaalij\xc3\xa4rjestelmi\xc3\xa4 k\xc3\xa4sitelleet Voting Procedures ja Principles of Electoral Reform, joissa h\xc3\xa4n esitti oman vaalij\xc3\xa4rjestelm\xc3\xa4n, ja maahanmuuttoa k\xc3\xa4sitellyt On Immigration and Refugees._NEWLINE_Ty\xc3\xb6st\xc3\xa4\xc3\xa4n filosofiassa Dummett palkittiin useasti. Tieteenfilosofian Lakatos-palkinnon h\xc3\xa4n sai 1994, logiikan ja filosofian Rolf Schock -palkinnon 1995 ja analyyttist\xc3\xa4 filosofiaa k\xc3\xa4sitelleist\xc3\xa4 teoksistaan Lauener-palkinnon 2010. Dummett aateloitiin 1999 ty\xc3\xb6st\xc3\xa4\xc3\xa4n filosofian ja rodullisen tasa-arvon puolesta._NEWLINE_Dummett kuoli joulukuussa 2011.'